
Új, kondenzált Leucettine alkaloid analógok szintézise

Kulcsszavak: alkaloidok; aromás szerkezet; kondenzált gyűrűrendszer; heterociklusok; új vegyületcsaládok
   TDK dolgozatomban egy tengeri moszatból (Leucetta Microraphis) izolált alkaloid új, kondenzáltvázas analógjainak előállításával foglalkoztam. A munka alapját az irodalomból ismert Leucettamine B alkaloid képezte, ami több kinázon mikromólos inhibitor aktivitást mutatott. A rennes-i egyetem munkatársai az alkaloid molekula lépésről-lépésre történő módosítgatásával eljutottak egy hatékony molekuláig, ami bekerült a Servier felfedező kutatásába. A szintetikus munka során érdekes mellékreakciókra figyeltek fel, amikor a szintézisben intermedierként használt 8a-as vegyülettel Knoevenagel-addíciót orto helyzetben szubsztituált 10a és 17a aldehidekkel végezték. Ezek a reakciók új, a 3-aminoimidazo[1,5-b]izokinolin-1,5-dion 9a és N-fenilkromeno[2,3-d]imidazol-2-amin-származékok 18a vegyületcsaládokhoz vezettek.[image: ]
                                         27. ábra. Az új heterociklusok (9a, 18a) szerkezete és előállítása
  Munkám célja az volt, hogy a két új vegyületcsalád tagjait megsokszorozzam. Vizsgáltam továbbá, hogy a gyűrűzárás mely esetekben játszódik le és melyekben nem. Ennek érdekében számos ponton variáltam a két gyűrűrendszert. A vizsgálódás eredményeképpen elmondhatjuk, hogy a gyűrűzárt termékeknél egy új, intramolekuláris H-kötés alakul ki, amely erős szerkezeti stabilitást jelent. A kialakuló heterociklus antiaromás határszerkezettel is rendelkezik, bár ennek súlyát az aromás izokinolin alegység csökkenti. Összességében kijelenthető, hogy maga a gyűrű kialakulása sem elektronikusan, sem pedig sztérikusan nem kedvező, sőt inkább kedvezőtlen folyamat.
  A másik, N-fenilkromeno[2,3-d]imidazol-2-amin-származékok gyűrűrendszer (18a) számos tagját előállítottam a kiindulási szalicilaldehid szubsztituenseinek változtatásával, valamint az oxo-vegyületek mellett sikerült tio-származékot is azonosítanunk. Kémiai számolásokkal arra jutottunk, hogy a reakció gyűrűzárási lépése erősen endoterm folyamat, ezért a gyűrűzárás nem kedvezményezett. Néhány vegyület kedvező fluoreszcenciás spektrumot mutatott, amelyek a vegyületcsalád további potenciális alkalmazási területeit vetítik előre, ilyen terület lehet például a biotechnológia.

